
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SEIMO NARĖS BIRUTĖS VĖSAITĖS VEIKLOS ĮVERTINIMO

2013-06- 26 Nr. 101-I-10

Vilnius

Seimo Etikos ir procedūrų komisija (toliau ‑ Komisija): Viktoras Fiodorovas, Povilas Gylys, Petras Gražulis, Andrius Palionis, Valdas Skarbalius, Valentinas Stundys, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris tyrė Vyriausiosios tarnybinės etikos komisijos (toliau – VTEK) perduotą medžiagą dėl buvusios Lietuvos Respublikos ūkio ministrės Birutės Vėsaitės veiksmų atitikties Lietuvos Respublikos viešųjų ir privačių interesų derinimo valstybinėje tarnyboje įstatymo reikalavimams. 

Etikos ir procedūrų komisija nustatė:

Komisija 2013 m. birželio 4 d. gavo VTEK teikimą pagal kompetenciją įvertinti Seimo narės Birutės Vėsaitės veiksmus 2013 m. gegužės 20-23 d. vykstant į tarnybinę komandiruotę į Astaną (Kazachstano Respublika).

2013 m. gegužės 20-23 d. į Astaną dalyvauti Lietuvos - Kazachstano tarpvyriausybinės prekybinio ir ekonominio bendradarbiavimo komisijos posėdyje bei verslo forume Lietuvos Respublikai atstovavo Lietuvos Respublikos delegacija, kuriai pirmininkavo ūkio ministrė Birutė Vėsaitė.
Ūkio ministerija kreipėsi į UAB „Vestekspress“ su prašymu organizuoti tarnybinę kelionę į Astaną. 
Viešojoje erdvėje kilo abejonių dėl galimo interesų konflikto, nes ūkio ministrė Birutė Vėsaitė į Astaną vyko kartu su UAB „ARVI“ ir ko atstovais jų užsakytu čarteriniu skrydžiu, o UAB „Marijampolės Arvi“ yra pateikusi pasiūlymą tarptautiniam konkursui dėl Marijampolės laisvosios ekonominės zonos verslo plano ir statuto parengimo.

2013 m. gegužės 3 d. UAB „ARVI“ ir ko raštu Nr. ARVI-S-PN-2013-05/38 kreipėsi į Lietuvos Respublikos ūkio ministeriją, prašydama įtraukti į oficialios delegacijos sudėtį Lietuvos pramoninkų konfederacijos Kazachstano verslo tarybos pirmininką, Marijampolės regiono verslininkų asociacijos generalinį direktorių, ARVI įmonių grupės valdybos pirmininką Vidmantą Kučinską ir Marijampolės regiono verslininkų asociacijos generalinio direktoriaus pavaduotoją, asociacijos „Slėnis Nemunas“ tarybos pirmininko pavaduotoją, ARVI įmonių grupės viceprezidentą doc. dr. Alfonsą Sigitą Tamošiūną. Taip pat ARVI įmonių grupė pakvietė ministrę prisijungti bendram skrydžiui į Astaną, pasiūlydama 2-3 vietas privačiame lėktuve ir pažymėdama, kad finansiniai kaštai planuojami žemesni, negu reisinio lėktuvo, o esant reikalui, yra ir galimybė pasiūlyti kelionę neatlygintinai.
Kaip nurodė UAB „Vestekspress“ 2013 m. birželio 5 d. rašte VTEK Nr. WE13/0035, Ūkio ministerija informavo UAB „Vestekspress“ apie galimybę 3 keleiviams vykti užsakomuoju reisu LTC501. Organizatoriams patvirtinus 3 vietas keleiviams, UAB „Vestekspress“ UAB „ARVI“ ir ko apmokėjo 8100.00 litų sąskaitą už užsakomąjį skrydį Vilnius – Astana, o už 3 keleivių kelionę išrašė sąskaitą Ūkio ministerijai. 
Taigi, ūkio ministrė Birutė Vėsaitė į Astaną skrido įmonei „Charter Jets“ priklausančiu aštuonių vietų lėktuvu „Hawker 800“. Lėktuvu „Hawker 800“ skrido dar šeši keleiviai – ūkio ministrės patarėja Vilija Vertelienė, patarėja–atstovė spaudai Jūratė Antanaitytė-Voldemarienė, UAB „ARVI“ ir ko prezidentas, Ekonominio bendradarbiavimo su Kazachstanu verslo tarybos prezidentas Vidmantas Kučinskas, UAB „ARVI“ ir ko viceprezidentas Alfonsas Sigitas Tamošiūnas, Vilniaus miesto savivaldybės administracijos direktorius Valdas Klimantavičius ir Vilniaus miesto mero patarėjas Benas Renatas Baltusis. Minėtą skrydį užsakė UAB „ARVI“ ir ko. 
UAB „ARVI“ ir ko 2013 m. birželio 5 d. rašte VTEK Nr. ARVI-S-PN-2013-06/45 nurodė, kad UAB „ARVI“ ir ko susisiekė su įvairiomis skrydžius organizuojančiomis kompanijomis (tarp jų ir UAB „Vestekspress“) ir pasiūlė norintiems atliekamus 5 bilietus vykti į Astaną, nes iš UAB „ARVI“ ir ko vyko tik 2 asmenys. Kadangi reiso tikslas buvo nekomercinis, tai ARVI valdyba nustatė kitiems skrendantiems sutartinę bilieto kainą – 2.700 litų vienam asmeniui, siekiant užtikrinti leistiną lėktuvo apkrovimą ir atpiginti ARVI kompanijai skrydžio kainą. Paslaugos teikėjui UAB „Aeroservisas“ UAB „ARVI“ ir ko sumokėjo standartinę tokios paslaugos kainą – 129.342 litus.

Seimo narė Birutė Vėsaitė 2013 m. birželio 13 d. paaiškinime Komisijai atkreipė dėmesį, kad rūpintis Lietuvos verslininkų interesais nėra tik užsienio šalių ambasadorių ir komercijos atašė darbas. Tai taip yra ir jos, kaip Seimo narės ir buvusios ūkio ministrės pareiga pritraukti į Lietuvą užsienio investicijų ir padėti Lietuvos eksportuotojams. 

Dėl galimo interesų konflikto Seimo narė Birutė Vėsaitė abejonių neturėjo, nes ji neturi ARVI įmonių akcijų, o šiose įmonėse nedirba jai artimi asmenys. 

Seimo narė Birutė Vėsaitė pažymėjo, kad Lietuvos Respublikos Vyriausybė 2012 m. liepos 18 d. nutarimu Nr. 940 yra sudariusi Tarptautinio konkurso Marijampolės laisvosios ekonominės zonos geriausiam verslo planui bei zonos statutui parengti ir steigėjų grupei parinkti komisiją, kurios veikloje ji nedalyvauja ir jokių sprendimų nepriiminėja.

Etikos ir procedūrų komisija nusprendė:

Seimo narė Birutė Vėsaitė nepažeidė Lietuvos Respublikos valstybės politikų elgesio kodekse, Lietuvos Respublikos Seimo statute, Lietuvos Respublikos viešųjų ir privačių interesų derinimo valstybinėje tarnyboje įstatyme ar kituose teisės aktuose nustatytų valstybės politiko elgesio principų ir reikalavimų.

